32003R1653
L 245/36
JURNALUL OFÍCIAL AL UNIUNII EUROPENE
REGULAMENTUL (CE) NR. 1653/2003 AL CONSILIULUI
din 18 iunie 2003
de modificare a Regulamentului (CE) nr. 40/94 privind marca comunitară
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 308,
având în vedere propunerea Comisiei (1),
având în vedere avizul Parlamentului European (2),
având în vedere avizul Curții de Conturi (3),
întrucât:
(1)
La data intrării în vigoare a Regulamentului (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (4) se renunță la conceptul de control financiar ex ante centralizat în favoarea sistemelor de control și de audit mai moderne.
(2)
Este oportun ca Oficiul pentru Armonizare în cadrul Pieței Interne să dispună de sisteme de control și de audit de nivel comparabil cu cel al sistemelor utilizate de instituțiile comunitare.
(3)
Principiile generale și limitele care reglementează dreptul de acces la documente, prevăzut la articolul 255 din tratat, au fost stabilite prin Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (5).
(4)
O dată cu adoptarea Regulamentului (CE) nr. 1049/2001, cele trei instituții au convenit printr-o declarație comună că agențiile și organele similare trebuie să aplice norme conforme cu regulamentul menționat anterior.
(5)
Prin urmare, este necesar să se includă în Regulamentul (CE) nr. 40/94 al Consiliului din 20 decembrie 1994 privind marca comunitară (6) dispozițiile necesare pentru ca Regulamentul (CE) nr. 1049/2001 să devină aplicabil în cazul Oficiului pentru Armonizare în cadrul Pieței Interne, precum și o dispoziție privind acțiunile introduse în cazul refuzului accesului la documente.
(6)
Prin urmare, Regulamentul (CE) nr. 40/94 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 40/94 se modifică după cum urmează:
1.
Se inserează următorul articol:
„Articolul 118a
Accesul la documente
(1) Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (7) se aplică documentelor deținute de către Oficiu.
(2) Consiliul de administrație adoptă normele practice de aplicare a Regulamentului (CE) nr. 1049/2001 în termen de șase luni de la intrarea în vigoare a Regulamentului (CE) nr. 1653/2003 al Consiliului din 18 iunie 2003 de modificare a Regulamentului (CE) nr. 40/94 privind marca comunitară (8).
(3) Deciziile adoptate de Oficiu, în aplicarea articolului 8 din Regulamentul (CE) nr. 1049/2001, pot face obiectul unei plângeri adresate Ombudsmanului sau al unei acțiuni introduse înaintea Curții de Justiție a Comunităților Europene, în condițiile prevăzute la articolele 195 și 230 din tratat.
2.
Articolul 136 se înlocuiește cu următorul text:
„Articolul 136
Audit și control
(1) În cadrul Oficiului se creează o funcție de audit intern care trebuie exercitată cu respectarea normelor internaționale pertinente. Auditorul intern, numit de președinte, este răspunzător față de acesta de verificarea bunei funcționări a sistemelor și a procedurilor de execuție a bugetului Oficiului.
(2) Auditorul intern îl consiliază pe președinte cu privire la gestionarea riscurilor, prin formularea de avize independente privind calitatea sistemelor de gestiune și control și prin emiterea de recomandări destinate îmbunătățirii condițiilor de executare a operațiunilor și promovării unei bune gestiuni financiare.
(3) Responsabilitatea introducerii sistemelor și a procedurilor de control intern adaptate executării sarcinilor sale revine ordonatorului de credite.”
Articolul 2
Prezentul regulament intră în vigoare în prima zi a lunii următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 18 iunie 2003.